Det er ikke hver dag, man får motorcykel-eskorte som privatbilist. Heller ikke selvom Hasseris er et af de mere velhavende kvarterer i Nordjylland. Men det skete sidste år, da DM-ugen i Aalborg lagde asfalt til enkeltstarts-DM for både unge og seniorer i begge køn. Netop som en af rytterne bankede afsted på Strøybergsvej i indre Hasseris, måtte en motorcykelbetjent med høje anråb få en bilist væk. Nu starter kæmpeeventet igen. Og denne gang har Aalborg Kommune gjort en dyd ud af at undgå kaos under hele arrangementet - især til enkeltstarten, der igen runder indre Aalborg. - Der var en del udfordringer i forhold til trafikken, hvor vi var nødt til at spærre Hasseris af og egentlig også noget af Nørholm hele dagen, siger Christian Birch Smith, der er teamleder ved Aalborg Kommune, og som knokler med de sidste forberedelser. Se interviewet øverst. Sidste år var der også frustration blandt de lokale over placeringen. - Det var måske også en idé at flytte det et andet sted hen. De behøver jo ikke vise vores område frem hver gang, tordnede Ole Balsgaard Jensen, beboer i Restrup Enge sidste år. Dengang følte de sig "mere eller mindre indespærret." Men det er altså den del, som kommunen i år forsøger at imødekomme ifølge Christian Birch Smith fra Aalborg Kommune. - I år har vi lyttet til mange af de klager, der kom ind. Nu kan vi komprimere den vejlukning. Og så lukker vi først ned torsdag kl. 17, så de fleste har mulighed for at hente børn, forklarer Christian Birch Smith. Se kort over ruten herunder. Sidste år var det også trafikken, der bekymrede politiet mest. Her blev telefonerne til Nordjyllands Politi rødglødende, fortalte politikommisær, Karsten Højrup ved den lejlighed. - Selv om vi har informeret grundigt omkring de trafikale ændringer, så bliver mange alligevel overraskede, når de er ude at køre. Så ringer de ind til os i frustration, sagde han . Det er dog ikke kun torsdag, hvor flere af de kommende Tour de France-ryttere rammer Nordjylland, der kan opstå trafikkaos i forbindelse med afspærringer. Centrum af begivenhederne bliver omkring Honørkajen, hvorfor der fredag til søndag vil være lukket for trafik på Strandvejen. Lørdag vil der være lukket en del af - i nogle timer - i Aalborgs Vestby som følge i triatlon-DM. DM-ugen starter i dag med blandt andet tennis. Du kan få et overblik over alle vejspærringer i forbindelse med DM-ugen HÉR . Se, hvordan Christian Birch Smith har knoklet for at få puslespillet til at gå op i DM-ugen her:

Referat:
Sidste år forvildede en bilist sig ind på enkeltstartsruten - under løbet - og skabte kaos.